《南康刘尉于厅事之东开轩曰清濑盖取其前松声然也》
宋代·曾丰

坐曹在西退食东，一间然尔万不同。彼无乃俗饱吾聒，此不胜幽醒我聪。

不律不吕自中节，非夔非襄谁传宗。意其金沙澒磅礴，否则银汉鍧穹窿。

开窗即之辨所以，老松不受风所攻。松莫之禦非自暴，风无所争不相容。

二者无心一有感，自然成声关大通。混沌之窍君之耳，松风触处天机融。

声之真者非固有，况复流归形似中。潺潺㶁㶁盖其似，得真忘似君新功。

更收吾耳听以气，一扫从前真似空。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。